กระทรวงสาธารณสุข เตือนประชาชนกินเนื้อสัตว์สุกๆ ดิบๆ ล้างผักสดไม่สะอาด เสี่ยงเป็นโรคพยาธิ แนะยึดหลักสุขบัญญัติ 10 ประการ ช่วยป้องกันได้
กระทรวงสาธารณสุข เตือนประชาชนกินเนื้อสัตว์สุกๆ ดิบๆ ล้างผักสดไม่สะอาด เสี่ยงเป็นโรคพยาธิ แนะยึดหลักสุขบัญญัติ 10 ประการ ช่วยป้องกันได้นายแพทย์สุขุม กาญจนพิมาย ปลัดกระทรวงสาธารณสุข กล่าวว่า กระทรวงสาธารณสุข รณรงค์ให้ประชาชนมีความรู้ในการกินอาหารที่ปลอดภัย ป้องกันโรคระบบทางเดินอาหาร โดยได้ให้สำนักงานสาธารณสุขจังหวัด เร่งให้ความรู้ประชาชนอย่างง่ายโดยใช้หลักสุขบัญญัติ 10 ประการ เน้นเรื่องล้างมือด้วยน้ำและสบู่ทุกครั้ง ก่อนและหลังการปรุงอาหาร ก่อนกินอาหารและหลังการขับถ่าย รวมทั้งกินอาหารปรุงสุกสะอาด การเลือกซื้ออาหารสดที่สะอาด ปลอดสารพิษ คํานึงถึงประโยชน์และคุณค่าสารอาหารครบ 5 หมู่ ปรุงสุกใหม่ทุกครั้ง ใช้ช้อนกลางของตนเอง หลีกเลี่ยงอาหารสุกๆ ดิบๆ ซึ่งในช่วงฤดูฝนขอให้ระวังเรื่องการล้างผักสดเป็นพิเศษ เพราะหากล้างไม่สะอาดอาจมีไข่หรือตัวอ่อนของพยาธิติดอยู่ และการกินเนื้อสัตว์สุกๆ ดิบๆ ที่อาจมีตัวอ่อนพยาธิฝังอยู่เข้าสู่ร่างกาย เป็นโรคพยาธิได้ เช่นกรณีที่พบเป็นข่าวคลิปวิดีโอแพทย์ศูนย์วิจัยโรคปรสิต มหาวิทยาลัยเทคโนโลยีสุรนารี ดึงพยาธิออกมาทางปากของผู้ป่วยชายวัย 48 ปี ผู้ที่มีอาการผิดปกติ เช่น รู้สึกหิวบ่อย กินอาหารมาก แต่น้ำหนักลด ท้องอืด ท้องเฟ้อ ท้องเสีย เจ็บและบวมตามผิวหนัง เจ็บหน้าอก ไอเป็นเลือด มีอาการแพ้ ทางผิวหนัง มีผื่นคันหรือเป็นแนวแดงๆ บนผิวหนัง มีตุ่มนูนจำนวนมากขึ้นตามผิวหนัง เป็นไข้ ปวดเมื่อยตามร่างกาย ปวดศีรษะ ตาพร่ามัว อาจเกิดจากโรคพยาธิ ควรรีบไปพบแพทย์เพื่อตรวจรักษาและไม่ควรซื้อยาถ่ายพยาธิมารับประทานเอง เนื่องจากพยาธิมีหลายชนิด เช่น พยาธิตัวตืด พยาธิใบไม้ตับ พยาธิแส้ม้า พยาธิตัวจี๊ด พยาธิเส้นด้าย ซึ่งชนิดของยาและปริมาณที่ใช้ในการรักษาจะแตกต่างกัน